પરમ પૂજ્ય સ્વામીશ્રીની સાહજિકતા રહી છે કે તેઓ હંમેશાં તમામ સત્સંગ કાર્યક્રમોમાં રસોડાની બાબતમાં ખૂબ રસ લે. હરિભક્તોને શું જમાડવું? કઈ મીઠાઈ બનાવવી? કયું ફરસાણ બનાવવું? રસોઈ પૂરતી છે કે કેમ? સૌને પીરસવાની વ્યવસ્થા યોગ્ય છે કે નહીં? પૂરતાં સાધનો છે કે નહીં? વગેરે ઊંડી પૂછપરછ કરીને સ્વામીશ્રી માર્ગદર્શન આપે. સારંગપુર બિરાજતા હોય તો રોજ રસોડામાં આવીને અવશ્ય નિરીક્ષણ કરે. હરિભક્તો માટે રસોઈની શું વ્યવસ્થા કરવી એ અંગે માર્ગદર્શન આપે. કેટલું રાંધવું? શું જમાડવું? વગેરે પૂછે. સારંગપુરમાં ભક્તવત્સલદાસ સ્વામી કોઠારી તરીકે સેવામાં હતા અને અક્ષરવિહારીદાસ સ્વામી ભંડારી તરીકે સેવામાં હતા, એ સમયે એક વખત એકાદશીના આગળના દિવસે અમે સ્વામીશ્રી સાથે વિમર્શ કરીને 500 જેટલા ભક્તોના ફરાળની વ્યવસ્થા કરી હતી. પરંતુ એકાદશીના દિવસે સભામાં ધારણા કરતાં વધુ ભક્તો આવ્યા. સ્વામીશ્રીએે પોતાની સૂક્ષ્મ નજરથી સભાની સંખ્યાની નોંધ લઈ લીધી. તેમને ખ્યાલ આવી ગયો કે સંખ્યા વધારે છે. બીજી તરફ અમને પણ વધારે સંખ્યા જોઈને ચિંતા થઈ. આથી અક્ષરવિહારીદાસ સ્વામી અને હું બંને સંતો સંખ્યા જોઈને રસોડામાં વહેલા આવી ગયા અને 200 જેટલા હરિભક્તો માટે વધુ ફરાળ બનાવવા લાગ્યા. બીજી તરફ સભા પૂર્ણ થઈ કે તરત જ સ્વામીશ્રી સીધા જ રસોડામાં પધાર્યા. તે વખતે અમે અગાઉ બનાવેલી રસોઈમાં અમે વધુ ભક્તો માટે ઉમેરો કરી રહ્યા હતા. આ દૃશ્ય જોઈને સ્વામીશ્રી ખૂબ પ્રસન્ન થયા. કયા ગુરુને આવી સૂક્ષ્મ બાબતોનો આટલો બધો રસ હોય!